DEĊIŻJONI TAL-KUMMISSJONI
tas-6 ta’ Settembru 2006
dwar ċerti miżuri ta’ protezzjoni fir-rigward ta’ kummerċ intrakomunitarju tat-tjur maħsuba għall-popolament mill-ġdid tal-provvista ta’ annimali tal-kaċċa
(innotifikata taħt dokument numru C(2006) 3940)
(Test b’rilevanza għaż-ŻEE)
(2006/605/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi, applikabbli għall-kummerċ intrakomunitarju ta’ ċerti annimali ħajjin u prodotti bil-ħsieb tat-tlestija tas-suq intern (1), u b’mod partikolari l-Artikolu 10(4) tagħha,
Wara li kkunsidrat id-Direttiva tal-Kunsill 2005/94/KE ta’ l-20 ta’ Diċembru 2005 dwar miżuri Komunitarji għall-kontroll ta’ l-influwenza tat-tjur u li tirrevoka d-Direttiva 92/40/KEE (2), u b’mod partikolari l-Artikolu 3(2) tagħha,
Billi:
(1)
Id-Direttiva tal-Kunsill 90/539/KEE tal-15 ta’ Ottubru 1990 dwar il-kondizzjonijiet tas-saħħa ta’ l-annimali li tirregola l-kummerċ intrakomunitarju u l-importazzjonijiet minn pajjiżi terzi ta’ tjur u bajd li jfaqqas (3), tistipula l-kondizzjonijiet tas-saħħa ta’ l-annimali li jirregolaw il-kummerċ intrakomunitarju u l-importazzjonijiet tat-tjur minn pajjiżi terzi, li jinkludu r-regoli għall-kummerċ intrakomunitarju u l-importazzjonijiet tat-tjur maħsuba għall-popolament mill-ġdid tal-provvisti tat-tjur selvaġġ.
(2)
Id-Deċiżjoni tal-Kummissjoni 2005/734/KE tad-19 ta’ Ottubru 2005 li tistipula l-miżuri tal-bijosigurtà biex jitnaqqas ir-riskju ta’ trasmissjoni ta’ l-influenza tat-tjur b’ patoġeniċità għolja kkawżata mis-sottotip H5N1 tal-vajrus A ta’ l-influwenza minn għasafar li jgħixu fl-ambjent naturali għal tjur u għasafar oħra miżmuma mill-bniedem, u tipprovdi għal sistema ta’ individwalizzazzjoni minn kmieni f’żoni ta’ riskju partikolari (4), tipprovdi li l-Istati Membri għandhom jiddefinixxu fuq it-territorju tagħhom żoni li jinsabu taħt riskju partikolari għad-dħul u l-okkorrenza ta’ l-influenza tat-tjur b’ patoġeniċità għolja kkawżata mis-sottotip H5N1 tal-vajrus A ta’ l-influwenza bbażata fuq ċertu fatturi ta' riskju.
(3)
Tjur maħsuba għall-popolament mill-ġdid tat-tjur selvaġġ jinkludu speċi differenti ta’ tjur imrobbija li jkollhom ir-rix inkluż it-tajr ta’ l-ilma. Tali tjur huma mgħammra fl-għeluq u wara meħlusa fil-beraħ sabiex jikkaċċjawhom u jservu bħala sors ta’ laħam ta' tjur selvaġġ li jkollhom ir-rix.
(4)
It-trobbija tat-tjur maħsub għall-popolament mill-ġdid tal-provvisti ta’ tjur selvaġġ spiss tinvolvi kuntatt ma’ għasafar slavaġ u għalhekk tista’ toħloq riskju akbar għat-tixrid ta’ l-influwenza tat-tjur b’mod partikolari meta mibgħuta lejn Stati Membri oħra jew pajjiżi terzi.
(5)
L-esperjenzi tat-tifqigħat ta' l-influwenza tat-tjur b’patoġeniċità għolja tas-sottotip H5N1 u varjetajiet oħra ta’ l-influwenza tat-tjur tas-sottotipi H5 u H7 urew li din il-kategorija ta' tjur hija f'riskju partikolari u li miżuri addizzjonali għandhom jittieħdu sabiex jitnaqqsu dawn ir-riskji.
(6)
Huwa xieraq għalhekk li l-Istati Membri jistabbilixxu linji gwida għal prassi tajba tal-bijosigurtà għal dan it-tip ta’ produzzjoni ta’ tajr, li tagħti fid-dettall u tikkumplimenta l-miżuri stipulati fid-Deċiżjoni 2005/734/KE b’mod partikolari fir-rigward ta’ l-irziezet li minnhom ikunu ntbagħtu t-tjur lejn Stati Membri oħra jew pajjiżi terzi.
(7)
Id-Direttiva 2005/94/KE tistipula ċerti miżuri preventivi marbuta mas-sorveljanza u ma’ l-individwalizzazzjoni minn kmieni ta’ l-influwenza tat-tjur. Din id-Direttiva teħtieġ l-implimentazzjoni ta’ programmi ta’ sorveljanza għall-influwenza tat-tjur fl-irziezet tat-tjur. Il-linji gwida tal-prassi tajba tal-bijosigurtà, tal-miżuri addizjonali tal-bijosigurtà u ta’ l-ittestjar qabel ma jintbagħtu t-tjur previsti f’din id-Deċiżjoni għandhom jagħtu garanziji ulterjuri għall-kummerċ u l-esportazzjonijiet ta’ tjur ħaj u jnaqqsu r-riskju li tinfirex il-marda.
(8)
L-investigazzjonijiet tal-laboratorju għandhom jitwettqu f’konformità mal-proċeduri stipulati mid-Deċiżjoni tal-Kummissjoni 2006/437/KE ta’ 31.08.2006 li tapprova Manwal Dijagnostiku għall-influwenza tat-tjur kif stipulat bid-Direttiva tal-Kunsill 2005/94/KE.
(9)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Is-suġġett u l-firxa
Din id-Deċiżjoni tipprovdi għal:
(a)
miżuri ta’ bijosigurtà li għandhom jiġu applikati f’irziezet li fihom jinżammu t-tjur maħsuba għall-popolament mill-ġdid tal-provvisti ta’ l-annimali tal-kaċċa; kif ukoll
(b)
miżuri ta’ sorveljanza li għandhom jiġu applikati meta tjur ta’ produzzjoni maħsuba għall-popolament mill-ġdid tal-provvisti tat-tjur selvaġġ, jintbagħtu lejn Stati Membri oħra jew pajjiżi terzi.
Artikolu 2
Definizzjonijiet
Għall-għan ta' din id-Deċiżjoni, id-definizzjonijiet li ġejjin għandhom jgħoddu:
(a)
“tjur” għandha tfisser tiġieġ, dundjani, fargħuni, papri, wiżż, summien, ħamiem, faġani u perniċi u ratiti (Ratitae) imkabbra jew miżmuma mill-bniedem għat-tgħammir, għall-produzzjoni tal-laħam jew tal-bajd għall-konsum, jew għall-popolament mill-ġdid tal-provvista tat-tjur;
(b)
“tjur għat-tgħammir” għandha tfisser tjur ta' 72 siegħa jew aktar, imkabbra għall-produzzjoni tal-laħam u/jew tal-bajd għall-konsum jew għall-popolament mill-ġdid tal-provvisti tat-tjur;
(ċ)
“tjur selvaġġ” tfisser għasafar selvaġġi li l-bniedem jikkaċċja għall-konsum.
Artikolu 3
Linji gwida għal prassi tajba ta’ bijosigurtà
L-Istati Membri, flimkien mal-produtti li jżommu t-tjur għall-popolament mill-ġdid tal-provvisti ta’ tjur selvaġġ, għandhom jiżviluppaw linji gwida għal prassi tajba ta’ bijosigurtà għal tali irziezethuma u jqisu l-miżuri tal-bijosigurtà tad-Deċiżjoni 2005/734/KE (“linji gwida għal prassi tajba tal-bijosigurtà”).
Artikolu 4
Kondizzjonijiet biex jintbagħtu tjur għall-popolament mill-ġdid tal-provvisti ta’ tjur selvaġġ
1. L-Istati Membri għandhom jiżguraw li dak li jintbagħat lil Stati Membri oħra jew pajjiżi terzi mit-tjur għat-tgħammir maħsuba għall-popolament mill-ġdid tal-provvisti ta’ tjur selvaġġ ikun awtorizzat biss jekk ir-razzett li bagħat dawn it-tjur kien:
(a)
suġġett għal spezzjoni minn uffiċċjal veterinarju li kkonferma li r-razzett huwa konformi mal-linji gwida għal prassi tajba tal-bijosigurtà; kif ukoll
(b)
matul il-perjodu ta’ xahrejn qabel id-data li fiha ntbagħtu t-tjur,
(i)
jew inkluż fil-programm ta’ sorveljanza uffiċjali għall-influwenza tat-tjur kif stipulat fl-Artikolu 4 tad-Direttiva 2005/94/KE;
jew
(ii)
suġġett għal investigazzjoni seroloġika, b’riżultati negattivi għas-sottotipi H5 u H7 tal-vajrus ta’ l-influenza tat-tjur, f’kull każ fuq kampjuni meħuda b’mod każwali mill-qatgħa ta’ oriġini li minnha l-konsenja ttieħdet, kif ġej:
-
50 kampjun fil-każ ta’ papri u wiżż, jew
-
20 kampjun fil-każ ta’ tjur ieħor;
2. L-Istati Membri għandhom jiżguraw li dak li jintbagħat lil Stati Membri oħra jew pajjiżi terzi mit-tjur għat-tgħammir maħsuba għall-popolament mill-ġdid tal-provvisti ta’ tjur selvaġġ u li għandu anqas minn xahar, ikun awtorizzat biss jekk:
(a)
ir-razzett li jibgħat it-tjur ikun konformi mal-kondizzjonijiet tal-paragrafu 1; kif ukoll
(b)
titwettaq investigazzjoni virali għall-influwenza tat-tjur jew permezz ta’ l-isolament tal-vajrus jew permezz ta’ PCR fuq 20 kampjun anali (cloacal) jew 20 kampjun trakeali jew orofarinġali mit-tjur li se jintbagħtu, matul il-perjodu ta' ġimgħa qabel id-data li fiha se jintbagħtu.
3. L-Istati Membri għandhom jiżguraw li qabel jibagħtu t-tjur għat-tgħammir imsemmija fil-paragrafi 1 u 2 ta’ dan l-Artikolu, l-eżami tas-saħħa tal-qatgħa ta' oriġini meħtieġ mill- Artikolu 10a(1)(c) tad-Direttiva 90/539/KEE jitwettaq matul l-24 siegħa qabel il-ħin tat-tluq tal-konsenja.
4. L-Istat Membru għandu jiżgura li t-testijiet tal-laboratorju stipulati fil-paragrafi 1(b) u 2 ta’ dan l-Artikolu jitwettqu f’konformità mal-Manwal Dijagnostiku stabbilit f’konformità ma’ l-Artikolu 50(1) tad-Direttiva 2005/94/KE.
Artikolu 5
Ċertifikazzjoni
L-Istati Membri għandhom jiżguraw li ċ-ċertifikati tas-saħħa stipulati fl-Artikolu 17 tad-Direttiva 90/539/KEE li jakkumpanjaw il-konsenji tat-tjur maħsuba għall-popolament mill-ġdid tal-provvisti ta' tjur selvaġġ mibgħuta lil Stati Membri oħra għandu jkollhom dan li ġej:
“Din il-konsenja tikkonforma mal-kondizzjonijiet tas-saħħa ta’ l-annimali stabbiliti fid-Deċiżjoni tal-Kummissjoni K(2006)3940 finali.”
Artikolu 6
Miżuri ta’ konformità
L-Istati Membri għandhom minnufih jieħdu l-miżuri meħtieġa biex jikkonformaw ma' din id-Deċiżjoni u jippubblikaw dawn il-miżuri. Huma għandhom jinformaw immedjatament lill-Kummissjoni dwar dan.
Artikolu 7
Destinatarju
Din id-Deċiżjoni hija indirizzata lill-Istati Membri.
Magħmul fi Brussell, nhar is-6 ta’ Settembru 2006.